ΓΡΑΠΤΗ ΕΡΩΤΗΣΗ E-4157/97 υποβολή: Laura Gonzαlez Αlvarez (GUE/NGL) και Pedro Marset Campos (GUE/NGL) προς την Επιτροπή (21 Iανουαρίου 1998)

Θέμα: Σχέδιο διαμόρφωσης γηπέδου γκολφ στην προστατευόμενη περιοχή θηραμάτων στις λίμνες της Villafafila (Επαρχία Castilla y Leσn - Ισπανία)

Η Κυβέρνηση της Castilla y Leσn προγραμματίζει τη διαμόρφωση γηπέδου γκολφ σε περιοχή προστατευόμενη η οποία παρουσιάζει μεγάλο οικολογικό ενδιαφέρον και συγκεκριμένα την Προστατευόμενη Περιοχή Θηραμάτων στις λίμνες Villafafila. Η περιοχή αυτή ανακηρύχθηκε ειδική ζώνη προστασίας για τα πτηνά (ZEPA) λόγω της παρουσίας μεγάλου αριθμού πτηνών στέπας, και συγκεκριμένα των ωτίδων ο πληθυσμός των οποίων στην περιοχή αυτή είναι ο μεγαλύτερος στον κόσμο. Μία παρόμοια εγκατάσταση θα έθιγε την υδρογεωλογική ισορροπία της περιοχής και θα παρέβλαπτε κυρίως τις αλυκές οι οποίες, παράλληλα με τα άλλα υδάτινα οικοσυστήματα της περιοχής, παρατίθενται στον κατάλογο υδάτινων περιοχών διεθνούς σημασίας που καταρτίσθηκε από τη Σύμβαση Ramsar.

Η διεθνής αναγνώριση του μεγάλου οικολογικού ενδιαφέροντος των λιμνών Villafafila δημιουργεί φόβους ότι η εγκατάσταση γηπέδου γκολφ θα έχει ως συνέπεια την απόσυρση των πιστώσεων που παρέχονται από τα προγράμματα LIFE, LEADER ή INTERREG, από τα οποία επωφελείται η περιοχή αυτή μέσω διαφόρων πρωτοβουλιών. Θα χαθεί, με τον τρόπο αυτό, η ευκαιρία για πραγματική αειφόρο ανάπτυξη των περιοχών αυτών με αντάλλαγμα μία αμφισβητούμενη δραστηριότητα όσον αφορά τις κοινωνικοοικονομικές της επιπτώσεις.

1. Τελεί άραγε εν γνώσει η Επιτροπή της κατάστασης αυτής;

2. Θα μπορούσε η Επιτροπή να αναφέρει εάν το σχέδιο αυτό απολαμβάνει των διαρθρωτικών παρεμβάσεων της Ευρωπαϊκής Ένωσης;

3. Ποιές ενέργειες θα μπορούσε η Επιτροπή να αναλάβει για να εξασφαλίσει την εφαρμογή, από τις ισπανικές αρχές, της κοινοτικής νομοθεσίας σε θέματα περιβάλλοντος και κυρίως των ακόλουθων οδηγιών:

α) της Οδηγίας 85/337/ΕΟΚ ((ΕΕ L 175 της 05.07.1985, σελ. 40.)) σχετικά με την αξιολόγηση των επιπτώσεων ορισμένων δημοσίων και ιδιωτικών έργων στο περιβάλλον

β) της Οδηγίας 92/43/ΕΟΚ ((ΕΕ L 206 της 22.07.1992, σελ. 7.)) σχετικά με την προστασία των φυσικών οικότοπων καθώς και της άγριας πανίδας και χλωρίδας;

Απάντηση της κας Bjerregaard εξ ονόματος της Επιτροπής (24 Φεβρουαρίου 1998)

Η Επιτροπή πληροφορήθηκε τα όσα αναφέρονται στην παρούσα γραπτή ερώτηση από καταγγελία που της περιήλθε.

Στο πλαίσιο του προγράμματος LIFE, η Επιτροπή χρηματοδοτεί έργο διατήρησης του αγριόγαλλου στην περιοχή.

Η οδηγία 85/337/ΕΟΚ του Συμβουλίου της 27ης Ιουνίου 1985 περί της εκτιμήσεως των επιπτώσεων ορισμένων δημοσίων και ιδιωτικών έργων στο περιβάλλον προβλέπει, στο άρθρο 2, ότι όλα τα έργα που ενδέχεται να έχουν σημαντικές επιπτώσεις στο περιβάλλον, ιδίως ως εκ της φύσεώς τους, των διαστάσεων ή της θέσεώς τους, οφείλουν να υπόκεινται σε εκτίμηση των οικείων επιπτώσεων, πριν από τη χορήγηση της άδειας. Η διάταξη αυτή εφαρμόζεται στα έργα που απαριθμούνται στα παραρτήματα Ι και ΙΙ της οδηγίας.

Τα έργα που συνίστανται στην δημιουργία γηπέδων γκολφ δεν περιλαμβάνονται σε κάποιο από το εν λόγω παραρτήματα. Για τον λόγο αυτό, η οδηγία 85/337/ΕΟΚ δεν εφαρμόζεται στην περίπτωση του αντικειμένου της παρούσας γραπτής ερώτησης. Ωστόσο, η περιοχή Villafαfila χαρακτηρίστηκε από τις ισπανικές αρχές ως ζώνη ειδικής προστασίας για τα πτηνά (ΖΕΠ) δυνάμει της οδηγίας 79/409/ΕΟΚ του Συμβουλίου της 2ας Απριλίου 1979 περί της διατηρήσεως των αγρίων πτηνών ((ΕΕ L 103 της 25.4.1979 )).

Σύμφωνα με το άρθρο 6 παράγραφος 3 της οδηγίας 92/43/ΕΟΚ του Συμβουλίου της 21ης Μαΐου 1992, περί της διατηρήσεως των φυσικών οικοτόπων (ενδιαιτημάτων) καθώς και της άγριας πανίδας και χλωρίδας, η οποία εφαρμόζεται στις ΖΕΠ δυνάμει του άρθρου 7, κάθε σχέδιο ή έργο που δεν συνδέεται άμεσα ή που δεν είναι αναγκαίο για την διαχείρισή τους, αλλά το οποίο ενδέχεται να τα επηρεάσει κατά τρόπο σημαντικό, πρέπει να αποτελεί το αντικείμενο κατάλληλης μελέτης επιπτώσεων στην ζώνη με βάση τους οικείους στόχους διατήρησης. Με άξονα τα συμπεράσματα της μελέτης επιπτώσεων, οι εθνικές αρχές δεν εγκρίνουν το εν λόγω σχέδιο ή έργο παρά μόνο εφόσον έχουν βεβαιωθεί ότι δεν θα θίξει την υπόψη ζώνη και αφού συμβουλευτούν, ανάλογα με την περίπτωση, το κοινό.

Στο πλαίσιο των ενεργειών που δρομολόγησε η Επιτροπή μετά την πληροφόρησή της σχετικά με αυτά στα οποία αναφέρονται τα Αξιότιμα Μέλη του Κοινοβουλίου,απεστάλη στις ισπανικές αρχές επιστολή με αίτημα την περαιτέρω πληροφόρησή της.

Ανταποκρινόμενες στο αίτημα αυτό, οι ισπανικές αρχές επεσήμαναν ότι το εν λόγω έργο είχε υποβληθεί στη διαδικασία εκτίμησης των περιβαλλοντικών επιπτώσεων, στο πλαίσιο της οποίας γνωστοποιήθηκαν οι απόψεις του κοινού. Μετά την ολοκλήρωση της διαδικασίας διαβουλεύσεων με το κοινό, ζητήθηκαν από τον ανάδοχο του έργου συμπληρωματικές μελέτες σχετικά με, μεταξύ άλλων, την υδρογεωλογία, την χρήση φυτοϋγειονομικών προϊόντων, και τις επιπτώσεις στην πανίδα. Σύμφωνα με τις ισπανικές αρχές, από τις μελέτες αυτές, καθώς και από άλλες εκθέσεις που διαθέτει η Αυτόνομη Κοινότητα, προκύπτει ότι το περί ου ο λόγος έργο δεν θα έχει αρνητικές επιπτώσεις στα πτηνά, τα οποία ευθύνονται για τον χαρακτηρισμό της περιοχής ως ΖΕΠ.

Βάσει των εν λόγω πληροφοριών η Επιτροπή δεν κατώρθωσε να στοιχειοθετήσει την ύπαρξη παράβασης υποχρεώσεων που απορρέουν από την προαναφερθείσα οδηγία 92/43/ΕΟΚ.